Predkladacia správa

Podľa § 89 ods. 5 zákona č. 131/2002 Z. z. o vysokých školách a o zmene a doplnení niektorých zákonov v znení zákona č. 363/2007 Z. z. (ďalej len „zákon“) Ministerstvo školstva SR určí podľa počtu študentov, kvality, ekonomickej náročnosti uskutočňovaných študijných programov a uplatniteľnosti absolventov v praxi limity súm finančných prostriedkov pre jednotlivé verejné vysoké školy na uskutočňovanie študijných programov v externej forme štúdia, ktoré určí vláda nariadením a je predmetom tohto návrhu. V rámci určených limitov budú verejné vysoké školy prijímať uchádzačov o štúdium na bezplatné študijné programy uskutočňované externou formou štúdia.
Predložený návrh nemá finančné, ekonomické a environmentálne vplyvy, vplyvy na zamestnanosť a podnikateľské prostredie. Určené limity súm sa zohľadnia v rámci rozpisu finančných prostriedkov verejným vysokým školám po schválení štátneho rozpočtu na rok 2011, teda v akademickom roku 2010/2011.
V predloženom novom materiáli sú zapracované pripomienky Legislatívnej rady vlády Slovenskej republiky.